Gevangenes se behandeling “skokkend en kommerwekkend”Die foto is deur die gebruiker @ShahanR op Twitter gelaai. Die vermeende bankrower, Bongani Moyo, en sy twee medebeskuldigdes, Khumbulani Sibanda en Themba Dube, is Woensdagmiddag bebloed, gekneus en mank voor die media geparadeer kort nadat hulle amper uit die Pretoria Sentraal gevangenis ontsnap het. Die LSSA sê die feit dat die gevangenes na die mediakonferensie gebring is, het hulle basiese menseregte geskend. Die voorval kan verkeerd verstaan word deur die publiek en ‘n kultuur van reg in eie hande neem aanmoedig, het die LSSA gesê. “Die publiek kan gelei word om te glo dat oortreders, die wat verhoorafwagtend of skuldig bevind is, nie geregtig is op basiese regte, insluitend die reg op menswaardigheid nie.” LSSA se mede-voorsitters, Nano Matlala en Praveen Sham, het in ‘n verklaring gesê volgens hoofstuk drie van die Wet op Korrektiewe Dienste (1998) moet gevangenes aangehou word onder toestande waar hulle menswaardigheid gerespekteer word.